Tshotlakako ya bana le bomme e a tshwenya
Mogolwane wa lephata la Bong kwa Serowe Mme Patricia Masasa a re lephata la gagwe le tshwenngwa ke kgokgontsho e e diragalang mo baneng ba basetsana le bomme kwa kgaolong ya Legare. Mo potsolosong le  O boletse fa bomme ba itewa, e bile ba bolawa, fa bangwe ba tshelela mo kgokgontshong ya mafoko a a botlha. Mme Masasa a bolela fa bananyana ba bannye ba thubediwa ke borre ba batona. Mogolwane o kaile fa mapodisi, ba bogosi le lephata la bone ba tshwaragane le namane e tona ya go reba seemo se. Le fa go ntse jalo, o boletse fa a ne a nametsega pelo fa Tautona Dr Mokgweetsi Masisi a ne a itlama go lwantsha kgokgontsho eo ka botswapelo. A re o solofela go le gontsi thata mo go Tautona. Mo dikgannyeng tse dingwe o boletse fa lephata la bone le tlhoka go okelediwa bodiredi le didirisiwa gore ba tle ba lwantshe seemo se. A re go tlhabolola puso le go tlhama mebereko go ka thusa thata mo diemong tsa go tshwana le tseo. A re o itumedisiwa ke gore baemedi ba setshaba ba tsibogela dikgang tse, tse di sa jeseng diwelang. 